I-ca-yaa 63
Juc Kuɔth Nhial kɛ döör
1
Ɛŋu ɛ nëë bëë kä Ɛ-dɔm,
mëë bëë kɛ bi̱i̱dɛ mi do̱l
kä Bɔ-dhɛ-ra,
ram mëë bä ɛ ci rɔ pik
kɛ bi̱i̱ in gɔaa,
mëë bä kɛ buɔ̱m mi di̱i̱t?
“Ɛ ɣän Kuoth Nhial bä cuŋ
ben lat ɔ,
kɛ buɔ̱m känä mi di̱i̱t.”
2
Ɛŋu ci bieyniku tiɛth ɛ cuät
ce̱tkɛ ram kɛl kä nhiëëc
kɔaŋ ɔ?
3
“Lät ni ɣän guäth nhiäcä
kɔaŋ ɣän kärɔa,
thilɛ ram mi ci ɣä
luäk kä naath,
cäkɛ cu dɔany kɛ rɛy gaakdä,
cua̱kɛ cu dup kɛ ŋɛ̈ɛ̈nydä,
ci riɛmdiɛn rɔ cu kiɛth
rɛy bieynikä,
cɛ cu wä rɛy bieynikä diaal.
4
Kɛ ɣöö te ca̱ŋ cuɔ̱t lɔɔcdä,
kä ci ruɔ̱n in bä
luɛl ni naath ben.
5
Cä guic kä thilɛ ram mi
cua̱ nɛn mi dëë luäk,
cä thiec kä thilɛ ram
mi cu ɣä luäk,
cua̱ naath joc kɛ buɔ̱mdä,
cu ŋɛ̈ɛ̈nydä ɣä luäk.
6
Cua̱ döör dɔany kɛ ŋɛ̈ɛ̈nydä,
cua̱kɛ tɔ̱ŋ kɛ gakdä,
kä cua̱ riɛmdiɛn wuɔ̱th piny.”
Ti̱em nɛɛni Kuɔth kɛ gɔɔydɛ
7
Ɣän bä gɔɔy Kuɔth Nhial lat,
kä bä jɛ liak kɛ tin
diaal tin cɛ la̱t,
ce̱tnikɛ tin diaal tin
cɛ lät kä kɔn,
kɛ kui̱ gɔyni diaal tin cɛ
lät kä dhɔr I-thɛ-rɛl,
tëë cɛ ka̱mkɛ kɛ kui̱ gɔɔyädɛ,
kɛnɛ di̱t nho̱kädɛ
min thil pek.
8
Kɛ ɣöö cɛ wee i̱,
“Kɛ thuɔ̱k kɛ nɛɛkä,
gaat ti /ca ɣä bi kaŋ,”
kä cuɛ cua̱ Käändiɛn.
9
Kɛ cuɔ̱cdiɛn, cuɛ cuuc bä,
kä cu jääkdɛ min te
gekädɛ kɛ kän,
kɛ nhökdɛ kɛnɛ pa̱rɛ kɛ kɛ
cuɛ kɛ luɛl.
Cuɛ kɛ jiac nhial kä cuɛ kɛ
kap ce̱tnikɛ ni̱n tëë wal.
10
Duundɛ ɣöö cukɛ rɔ̱ luɔ̱c Kuoth,
kä cukɛ yiëëdɛ min rɛl rɔ
jak kä gak,
kɛ kui̱c ɛmɔ cuɛ rɔ loc
ala gua̱n tɛ̈riɛn,
kä cu puɔ̱nydɛ
nyiëëny kɛ kɛ.
11
Kä cuɛ ni̱n tëë kɔn tim,
ni̱n jäŋädɛ ni Muthɛ.
Jɛn anikä ɛn ram ëë no̱o̱ŋkɛ
raar rɛy baar,
kɛ kɛɛt yiën deetkɛ?
Jɛn anikä jɛn mëë läth yiëëdɛ
min rɛl rɔ rɛydiɛn,
12
mëë jäk buɔ̱mdɛ min di̱i̱t
kä Muthɛ,
jɛn mëë dääk pi̱w nhiamdiɛn,
mëë moc rɔ kɛ kɛ̈k mi do̱raar,
13
mëë bo̱o̱thkɛ däär baar?
Ce̱tnikɛ jiöŋkööri ti te rɛy dɔaar,
/ken kɛn kɔ̱th kɔ̱thikä.
14
Ce̱tnikɛ ɣɔ̱k ti lɛr piny lo̱o̱lä,
cu yiëë Kuɔth Nhial
kɛ moc lɔ̱a̱ŋ.
Inɔ curi nɛɛku bo̱th,
kɛ ɣöö bi ciötdu tekɛ
kɛ̈k mi gɔaa.
Pal kɛ kui̱ lua̱k
15
Kuoth guic kɔ ni nhial,
guic kɔ guäth cieŋädu
min gɔaa in rɛl rɔ.
Gɔɔydu anikä kɛnɛ buɔ̱mdu?
Nhökdu kɛnɛ kɔ̱a̱c lɔaacdu
cikɛ woc kä kɔ.
16
Duundɛ ɣöö ɛ ji̱n Gua̱a̱ra,
a cäŋ ni mëë /ci A-bɛ-ram
kɔ ŋäc,
kä /ci I-thɛ-rɛl kɔ dëë ŋa̱c,
ji̱n lö Kuoth Nhial ɛ ji̱n Gua̱a̱ra,
kä ciötdu ni wal
ɛ jɛn ɣöö Lueela.
17
Kä ɛŋu lö Kuoth Nhial
mɔ jaki kɔ kä yi̱ec
kɛ duɔ̱pku mɔ,
kä jaki wuɔ̱thkɔ kä bum
a /ci nɛy ji̱ luth?
Lunyni jɔk kɛ kui̱ ja̱a̱ŋniku,
thuk duëli tin la nyinku.
18
Nɛɛku tin rɛ̈l kɛ rɔ̱ ca luaakdu
kɔŋ ciɛŋ kɛ gua̱a̱th mi tɔt,
kä ɛn täämɛ ci ji̱ tɛ̈ra
jɛ dɔny kä piny.
19
Ci nɛy cu ce̱tnikɛ nɛy ti
/keni kɔŋ met ruac,
ce̱tkɛ nɛy ti /ka̱n kɔŋ
cɔl kɛ ciötdu.
